[Foto’s] Royal Moscow Ballet toer binnekort in SA | Maroela Media
Royal Moscow Ballet. Foto: Verskaf
Die gesogte Royal Moscow Ballet-groep is in April vanjaar in stede oor die hele Suid-Afrika te sien gedurende ŉ landwye toer.
Dié wêreldbekende balletgroep gaan 2 April die toer in Johannesburg begin met hul immergewilde driebenige program waarin hulle onder meer die Chopiniana (Les Sylphides), Carmen en betowerende Paquita Grand Pas gaan opvoer.
Sedert die Royal Moscow Ballet in 2002 gestig is deur hoofdanser en choreograaf, Anatoli Emelianov, en kreatiewe direkteur, Anna Alexidze, het die groep meer as 1 000 vertonings opgevoer in lande soos Spanje, Portugal, Griekeland, Frankryk, Oostenryk en Swede.
Chopiniana, die dans waarmee die program open, is die eerste keer opgevoer in St. Petersburg in Rusland in 1907. In 1909 is dié meesterstuk na Les Sylphides herdoop met die gesogte danser, Anna Pavlova, in die program, en is Russiese ballet vir die eerste keer aan die Westerse wêreld bekendgestel.
Carmen is vir die eerste as ’n een-persoon-ballet deur die befaamde Russiese choreograaf Marius Pepita in 1845 herskryf. Paquita Grand Pas, waarmee die aand afsluit, is vir die eerste keer in die Opera Ballet in Parys in 1846 opgevoer. Die hoofrol van die Spaanse sigeuner wat die lewe van ’n Franse offisier red, is deur die wêreld se beste ballerinas, onder wie Pavlova, opgevoer.
Kaartjies kos tussen R200 en R300 en kan gekoop word by Computicket.
Datums vir optrede:
Johannesburg: Theatre of Marcellus Emperor’s Palace – 2 April
Oos-Londen: Guild Theatre – 5 en 6 April
Port Elizabeth: Opera House – 7 en 8 April
Pretoria: State Theatre Drama – 10 April
Potchefstroom: Sanlam Auditorium – 13 April
Bloemfontein: Sand du Plessis Theatre – 15 April
Durban: Playhouse Opera – 16 April
Bloemfontein dans Durban foto's Port Elizabeth Pretoria